Mutes leikoplakijas agrīnu malignitātes pazīmju noteikšana tās audos un siekalās. Promocijas darba kopsavilkums
Authors:   ,   Rīgas Stradiņa universitāte, Dzudzilo Madara 
Published: December 2024

Mutes leikoplakija (ML) ir viena no visbiežāk sastopamām mutes potenciāli ļaundabīgām slimībām, kuru populācijā novēro apmēram 3,41–11,74 % cilvēku, taču ne visas leikoplakijas pārvēršas ļaundabīgos audzējos. Biežākie mutes ļaundabīgu audzēju cēloņi ir smēķēšana, alkohola lietošana un CPV (cilvēka papilomas vīruss) infekcija. Pēdējos gados Latvijā jaunieši arvien vairāk lieto bezdūmu tabaku, kas arī var būt iemesls priekšvēža un ļaundabīgu audzēju attīstībā. Epitēlija displāzijas novērtēšanu uzskata par ļaundabīgas transformācijas riska noteikšanas “zelta standartu”. Lai izprastu sarežģīto malignizācijas procesu mutes gļotādā, ir nepieciešami kompleksi imūnhistoķīmiski, elektronmikroskopiski, ģenētiski un imunoloģiski pētījumi. Mūsu pētījumā tika kombinēti klīniski, laboratoriski un imūnhistoķīmiski izmeklējumi, izvērtējot epitēlija cikla regulatora p27 un transkripcijas proteīna ThPOK, kā arī cilmes šūnu CD44 un eksosomu CD9 antigēnus. Darba mērķis bija novērtēt dažādu veidu mutes dobuma leikoplakiju klīniskās, morfoloģiskās un imūnhistoķīmiskās pārmaiņas vienlaikus ar siekalu testa rādītājiem, lai noteiktu mutes leikoplakijas agrīnas malignizācijas pazīmes. Pētījumā tika iekļauti 50 mutes leikoplakijas pacienti un 2 salīdzinošās grupas – 20 slimnieki ar mutes dobuma plakanšūnu karcinomu un 20 personas ar neizmainītu mutes dobuma gļotādu. Visās pacientu grupās tika veikta VELscope attēlu izvērtēšana, kā arī šķīstošā CD44 un kopējā proteīna noteikšana siekalās. Veselajos audos, ML un plakanšūnu karcinomas audiem veica rutīno morfoloģisko novērtējumu. CD44, CD9, ThPOK un p27 proteīni tika novērtēti ar standarta uz polimēriem balstītu vizualizācijas En-vision metodi. Iegūto rezultātu novērtēšanai tika veikta statistiskā datu analīze, izmantojot GraphPadPrism 9.0 programatūru MacOS (GraphPad Software, Sandjego, CA, ASV). Visiem statistiskajiem testiem p vērtības < 0,05 tika uzskatītas par nozīmīgām. Rezultāti tiek parādīti kā mediāna ar starpkvartiļu diapazonu. Izanalizējot iegūtos rezultātus, secināts, ka mūsu pētījuma grupā ML biežāk novēroja vīriešiem ar vidējo vecumu 57 gadi. Vidējais ML izmērs bija 14 ± 3,7 mm, un biežākā lokalizācija bija vaigu un mēles sāna gļotāda, 26 % gadījumu bija ar smagas pakāpes displāziju. Tika secināts, ka VELscope fluorescentā spektroskopija deva iespēju izvērtēt un noteikt izmainīto audu robežas gan ML, gan karcinomu gadījumos, tādējādi precizējot biopsijas vietas un rezekcijas līniju noteikšanu. Pieaugot mutes leikoplakiju klīniskās formas smagumam, siekalu kopējā proteīna līmeņa paaugstināšanās kombinācijā ar pozitīvu šķīstošo CD44 testu liecina par epitēlija agrīnām mikrovides izmaiņām. Mūsu pētījums pierādīja adhēzijas molekulas CD44 ekspresiju gan ML hiperplastiskajās un displastiskajās vietās, gan karcinomās. CD44 antigēna klātbūtne mutes zemgļotādas makrofāgos liecina par tā piedalīšanos epiteliāli mezenhimālās aktivitātēs kā hialuronais receptora proteīns. CD9 glikoproteīna ekspresija eksosomās pierādīja mutes epitēlijā tā sauktos transporta proteīnus un palīdzēja izprast siekalu un citu šķidrumu transportu gļotādā un tās patoloģiskajos veidojumos. p27 proteīns uzrādīja supresora un onkogēna īpašības nehomogēnajās ML un mutes plakanšūnu karcinomās, demonstrējot šī antigēna duālās īpašības ar p27 restrukturizāciju no kodola uz citoplazmu. ThPOK lielā ekspresijas dažādība mutes leikoplakijās un karcinomās nosaka to, ka nevaram šo biomarķieri rekomendēt mutes leikoplakiju malignizācijas procesu izpētē. Biezas leikoplakijas ar smagas pakāpes displāziju, CD44, CD9 un p27 proteīnu translokāciju un šķīstošā CD44 un kopējā proteīna daudzuma paaugstināšanās siekalās raksturo nehomogēnu mutes leikoplakiju kā augsta riska potenciāli ļaundabīgu veidojumu mutes dobumā.
Promocijas darbs izstrādāts ar Eiropas sociālā fonda projekta Nr. 8.2.2.0/I/004 “Atbalsts doktorantu iesaistei zinātniski pētnieciskajā un studiju darbā” finansiālu atbalstu.
Promocijas darbs izstrādāts Rīgas Stradiņa universitātē, Latvijā. Aizstāvēšana: Klīniskās medicīnas promocijas padomes atklātā sēdē 2024. gada 2. decembrī plkst. 13.30 Hipokrāta auditorijā, Dzirciema ielā 16, Rīgas Stradiņa universitātē, un attālināti, tiešsaistes platformā Zoom.
3.2. klīniskā medicīna; apakšnozare – stomatoloģija.
Atslēgvārdi: mutes leikoplakija; VELscope; SolCD44; CD44; CD9; ThPOK; p27 antigēni.